b'\n_START_ARTICLE_\nRde\xc4\x8da su\xc5\xa1ica listavcev\n_START_PARAGRAPH_\nRde\xc4\x8da su\xc5\xa1ica listavcev je bolezen listavcev, ki jo povzro\xc4\x8da gliva cinobrasta bradavi\xc4\x8dka. Na zdravem drevju se redko pojavlja, pogostej\xc5\xa1a pa je kot sekundarna oku\xc5\xbeba, npr. po moniliji.\n_START_SECTION_\nOpis\n_START_PARAGRAPH_\nNajpogosteje prizadane poganjke in konce vejic, od koder se \xc5\xa1iri proti razveji\xc5\xa1\xc4\x8du. Vejica postane povsem suha, zgrban\xc4\x8dena, brez poprej\xc5\xa1njega sijaja mladega lubja in brez vidnih lenticel. Les izgubi pro\xc5\xbenost in zna\xc4\x8dilno barvo, potemni. Posu\xc5\xa1ena skorja se lahko pojavi tudi okoli ran, pri \xc4\x8demer kon\xc4\x8dni vejni brsti sprva niso po\xc5\xa1kodovani.\n_START_SECTION_\nVarstvo rastlin\n_START_PARAGRAPH_\nCinobrasta bradavi\xc4\x8dka velja za zajedavca \xc5\xa1ibkosti; to pomeni, da napade le oslabljena drevesa, navadno prizadeta zaradi mraza (mrazne razpoke) ali su\xc5\xa1e, zato so najbolj\xc5\xa1i prepre\xc4\x8devalni ukrepi zagotavljanje dovolj\xc5\xa1nje koli\xc4\x8dine vode in hranil, odstranjevanje po\xc5\xa1kodovanih vej in zapiranje ran po rezi ter redno pregledovanje (zlasti spomladi) in odstranjevanje oku\xc5\xbeenih delov rastline. Pri oku\xc5\xbeenih drevesih hitro napreduje, zato je treba veje zarezati globoko v zdrav les ter oku\xc5\xbeene vejice se\xc5\xbegati. Fungicidi ne izkazujejo velikega u\xc4\x8dinka.'